b'\n_START_ARTICLE_\nDanske Livregiment\n_START_SECTION_\nOprettelse\n_START_PARAGRAPH_\nVed oprettelsen bestod officerskorpset af 27 officerer fra Den Kongelige Livgarde til Fods og af 9 officerer fra det nedlagte Grenaderkorps. Det var oprindeligt t\xc3\xa6nkt, at regimentet skulle v\xc3\xa6re en ren national enhed med udskrevet mandskab; imidlertid blev det for at n\xc3\xa5 den normerede st\xc3\xb8rrelse p\xc3\xa5 2 bataljoner \xc3\xa1 6 kompagnier snart n\xc3\xb8dvendigt at hverve mandskab fra de tyske stater. _NEWLINE_I 1819 blev regimentet omd\xc3\xb8bt til 1. Livregiment til Fods og i 1842 blev regimentet reduceret til en bataljon: 1. Linje Infanteri Bataillon med Olaf Rye som chef. _NEWLINE_Bataljonen blev udvidet til regimentsst\xc3\xb8rrelse under krigen i 1864. Efter krigen i 1865 blev regimentet endnu engang reduceret til 1. Infanteri Bataillon p\xc3\xa5 4 kompagnier og 1. oktober 1867 blev det omd\xc3\xb8bt til 1. Bataillon som linjebataljon under 1. Halvbrigade af 1. Sj\xc3\xa6llandske Brigade. I 1880 blev det en linjebataljon under 1. Regiment._NEWLINE_Enheden var i mellem de slesvigske krige garnisoneret i Rendsborg og senere i Helsing\xc3\xb8r. I 1868 blev enheden indkvarteret p\xc3\xa5 Kastellet, hvor det skulle opholde sig de n\xc3\xa6ste 84 \xc3\xa5r._NEWLINE_Bataljonen gjorde efter befrielsen tjeneste i S\xc3\xb8nderjylland, ved Den Danske Brigade i Tyskland og p\xc3\xa5 Bornholm. _NEWLINE_1. november 1951 udvidedes bataljonen atter engang til et regiment \xe2\x80\x93 1. Regiment/ Danske Livregiment med 3 bataljoner samt med 15., 18., 21. og 24. Bataillon som lokalforsvarsbataljoner. Efter 84 \xc3\xa5r p\xc3\xa5 kastellet flyttede regimentet i 1952 til H\xc3\xb8velte, hvor det i de f\xc3\xb8lgende \xc3\xa5r udvikledes til et moderne panserinfanteriregiment. I 1961 fik det sit gamle navn, Danske Livregiment tilbage og i 1976 indlemmes Falsterske Fodregiment i Danske Livregiment med garnison i Vordingborg. I 1983 oph\xc3\xa6ves opstillingspligten for enheder af Falsterske Fodregiment._NEWLINE_Fra 1994 til nedl\xc3\xa6ggelsen i 2000 havde regimentet til opgave at yde administrativ og logistisk st\xc3\xb8tte til danske enheder og enkeltpersoner udsendt i fredsst\xc3\xb8ttende operationer. Denne opgave h\xc3\xb8rer ogs\xc3\xa5 i dag (2011) til p\xc3\xa5 Vordingborg Kaserne underlagt DANILOG._NEWLINE_Livkompagniet/ 1. Panserinfanteribataljon/ Danske Livregiment returnerede fra inds\xc3\xa6ttelsen i Kosovo den 29. januar 2001. Efter hjemkomstparaden i Vordingborg opl\xc3\xb8stes kompagniet. Hermed var Danske Livregiment, "Det F\xc3\xb8rste i Infanteriet" afviklet.\n_START_SECTION_\nKrigsdeltagelse\n_START_PARAGRAPH_\nDanske Livregiments f\xc3\xb8rste krigsindsats var i krigen mod engl\xc3\xa6nderne, hvor det dels k\xc3\xa6mpede i slaget p\xc3\xa5 Rheden og dels deltog i forsvaret af K\xc3\xb8benhavn i 1807. _NEWLINE_Herefter fulgte deltagelse i de Slesvigske krige, f\xc3\xb8rst i Tre\xc3\xa5rskrigen, hvor bataljonen deltog i slagene ved Bov og Slesvig i 1848, Slaget ved Fredericia i 1849 og i 1850 i Slaget ved Isted. Under krigen i 1864 udm\xc3\xa6rkede regimentet sig i s\xc3\xa6rlig grad under arrieregardekampen ved Sankelmark den 6. februar 1864. Sangen "Tak for din Daad!" er tilegnet regimentet for dets indsats ved denne lejlighed. _NEWLINE_Bataljonen gjorde tjeneste i sikringsstyrken under 1. verdenskrig._NEWLINE_Enheder fra Danske Livregiment har siden 1992 deltaget i samtlige FN- og NATO-operationer p\xc3\xa5 Balkan. _NEWLINE_Regimentets enheder deltog som de f\xc3\xb8rste i UNPROFOR, IFOR, SFOR og KFOR.\n_START_SECTION_\nFanebeskrivelse\n_START_PARAGRAPH_\nFanen b\xc3\xa6rer i korsmidten Dronning Margrethe 2.\'s kronede navnetr\xc3\xa6k. I \xc3\xb8verste stangfelt b\xc3\xa6rer den Danske Livregiments m\xc3\xa6rke og i nederste stangfelt _NEWLINE_navnet "DANSKE LIVREGIMENT". 2 faneb\xc3\xa5nd med indskriften "Bov 1848, Slesvig 1848, Fredericia 1849, Isted 1850" og "Sankelmark 1864".\n_START_SECTION_\nValgsprog\n_START_PARAGRAPH_\nFREMAD P\xc3\x85 NY_NEWLINE_Fra sangen "Tak for din Daad" med tekst af P. Hansen og musik af Kantor Niels Peter Hillebrandt. Denne tilgik regimentet i marts 1864 til erindring om det dav\xc3\xa6rende 1. Regiments indsats i kampen ved Sankelmark 6 februar 1864.'